सुप्रीम कोर्ट द्वारा प्रदेश के सभी पूर्व मुख्यमंत्रियों को मिले सरकारी बंगले खाली करने के आदेश पर राज्य संपत्ति विभाग ने सभी पूर्व मुख्यमंत्रियों को नोटिस जारी किया था. उसी दौरान पूर्व मुख्यमंत्री मुलायम सिंह यादव ने सीएम योगी आदित्यनाथ से मुलाकात कर खुद व बेटे अखिलेश यादव के लिये बंगला आवंटित करने के लिये लिखित रूप से दो सुझाव दिये थे. पहला सुझाव था कि मुलायम व अखिलेश के बंगले नेता प्रतिपक्ष (विधानसभा) और नेता विरोधी दल (विधानपरिषद) के नाम से आवंटित कर दिये जाएं. वहीं, दूसरा सुझाव दिया गया था कि खुद मुलायम सिंह यादव व अखिलेश यादव को केंद्र सरकार से जेड श्रेणी की सुरक्षा मिली है, जिसका आधार लेकर भी उन्हें आवास आवंटित किये जा सकते हैं. हालांकि, उनके सुझाव को सीएम योगी आदित्यनाथ ने राज्य संपत्ति विभाग को भेज दिया था. पर, उनके पत्र पर कोई कार्रवाई नहीं हुई.